กรมอุทยานฯ ค้นพบนกหว้าสัตว์ป่าหายากมีแนวโน้มใกล้สูญพันธุ์กว่า 20 ตัวในเขตรักษาพันธุ์สัตว์ป่ากะทูน
นายธีรวุฒิ นุ่นสังข์ หัวหน้าเขตรักษาพันธุ์สัตว์ป่ากะทูน จ.นครศรีธรรมราช กล่าวว่า เจ้าหน้าที่เขตรักษาพันธุ์สัตว์ป่ากะทูน กรมอุทยานแห่งชาติสัตว์ป่าและพันธุ์พืช ได้ติดตั้งกล้องดักถ่ายภาพสัตว์ป่า (Camera Trap) ในเขตรักษาพันธุ์สัตว์ป่ากะทูน พบข้อมูลจากกล้องดักถ่ายภาพสัตว์ป่าสามารถบันทึกภาพนกหว้า ซึ่งจัดเป็นสัตว์ป่าคุ้มครองประเภทนกในลำดับที่ 762 ตามพระราชบัญญัติสงวนและคุ้มครองสัตว์ป่า พ.ศ.2562 จัดให้อยู่ในกลุ่มมีแนวโน้มใกล้สูญพันธุ์ (Vulnerable หรือ VU) โดยเจ้าหน้าที่พบนกหว้าและได้ยินเสียงร้องของนกหว้า คาดว่า น่าจะมีอยู่ประมาณ 20 ตัว และจะเร่งสำรวจประชากรนกหว้าในพื้นที่ต่อไป ซึ่งแสดงให้เห็นถึงความอุดมสมบูรณ์ของพื้นที่ป่าเขตรักษาพันธุ์สัตว์ป่ากะทูน สำหรับกล้องดักถ่ายสัตว์ป่า หรือ Camera Trap นอกจากถ่ายภาพสัตว์ป่าเพื่อตรวจสอบความหลากหลายทางธรรมชาติ และความอุดมสมบูรณ์ของสัตว์ป่าแล้ว ยังสามารถตรวจสอบการลักลอบกระทำผิดของผู้บุกรุกพื้นที่ป่าได้ด้วย ทั้งนี้ ยังได้นำระบบการลาดตระเวนเชิงคุณภาพ (Smart Patrol) มาใช้ปฏิบัติงานอย่างจริงจังและต่อเนื่อง เพื่อช่วยป้องกันปราบปรามการลักลอบล่าสัตว์ป่าและลดการบุกรุกทำลายถิ่นอาศัยของสัตว์ป่าที่ได้ผลอย่างดี    หัวหน้าเขตรักษาพันธุ์สัตว์ป่ากะทูน กล่าวย้ำว่า “นกหว้า” เป็นนกขนาดใหญ่ ความยาววัดจากปลายปากถึงปลายหางประมาณ 76 - 200 เซนติเมตร ไม่มีเดือย จัดอยู่ในสัตว์ปีกจำพวกไก่ฟ้าของไทย ตัวผู้มีความสวยงามมากกว่าตัวเมีย ตัวสีน้ำตาลปนเทา ขนปีกยาว มีจุดกลมคล้ายลูกตาบนปีกเป็นระยะตามความยาวของขนปีก กลางหัวมีขนเป็นหงอน หรือสันเล็กๆ หน้าและคอสีฟ้า ปากเหลือง แข้งและตีนสีแดง ตัวผู้มีขนหางคู่กลางยาวเลยเส้นอื่นออกไปมาก ส่วนตัวเมียจะไม่มี เป็นนกประจำถิ่นซึ่งค่อนข้างหายากจนได้รับสมญานามว่า "เจ้าไก่ป่าแห่งเมืองใต้"